
Mormântul „Domnița cu 5 inele” expus la Castelul 
Corvinilor– Hunedoara 
 
 Conf. univ. dr. George V Grigore 
 
O muzică ciudată, de peste timp se auzea de la Castelul 
Corvinilor și se vedea multă mișcare în curtea interioară și în 
saloanele de piatră. Dacă vă dovedeați a fi timizi și nu îndrăzneați să 
intrați pur și simplu, atunci puteați să priviți prin crăpăturile porții de 
la intrare la un adevărat spectacol medieval cu cavaleri şi domniţe, 
muzică din aceiaşi perioadă istorică, dar puteați fi invitați şi la un tur 
nocturn prin aproape toate cotloanele şi încăperile castelului. De asta 
au avut parte, sâmbătă seara, pe 18 mai 2014 turiştii care au trecut 
pragul Castelului Corvinilor din Hunedoara, în „Noaptea muzeelor”. 
Iar pentru că a fost un eveniment special, care se întâmplă o dată pe 
an, sâmbătă seara, turiştii au putut vedea, în premieră, sala ce 
adăpostea „Mormântul Domniţei”, o expoziţie vernisată la ceas de 
seară.Zeci de turişti şi-au petrecut seara de sâmbătă în încăperile unde 
a trăit Iancu de Hunedoara şi familia acestuia. Profitând de 
„îndreptarea” vremii, turiştii au ieşit din case şi au făcut un tur nocturn 
prin camerele încărcate de istorie, au admirat exponatele vechi de sute 
de ani, au urcat în turnurile Castelului Corvinilor şi au văzut panorama 
de la înălţime. De la atelierul de fierărie, până la pivniţa cu vinuri ori 
„Sala Domniţelor”, nicio încăpere nu a rămas neexplorată de către 
turiştii de toate vârstele. Turul nocturn a fost acompaniat de frumoase 
acorduri medievale care au „ieşit” de pe strunele menestrelilor special 
„tocmiţi” pentru acest eveniment.Iar la finalul vizitei nocturne, turiştii 
au fost aşteptaţi de „Cavalerii de Hunedoara” care, la braţ cu 
frumoasele domniţe, au oferit publicului „mostre” din viaţa medievală. 

S-au duelat în săbii, iar domniţele au „încins” un dans aşa cum doar la 
nunţile din Evul Mediu mai puteai vedea. Reprezentaţiile acestora „au 
dat viaţă” Castelului Corvinilor din Hunedoara, iar publicul le-a 
răsplătit cu aplauze la scenă deschisă.Însă, atracţia serii de sâmbătă a 
fost vernisajul unei expoziţii în premieră. „Mormântul Domniţei” a 
dezvăluit turiştilor una dintre cele mai importante descoperiri făcută 
de arheologi pe şantierul de la Hunedoara: rămăşiţele unei tinere în 
vârstă de 2o de ani, datând din secolul al XII-lea. Potrivit 
specialiştilor, aceasta a fost îngropată împreună cu mai multe inele de 
buclă, din argint, toate fiind expuse într-una dintre sălile castelului.Iar 
pentru ca publicul să îşi imagineze cum au fost ultimele momente 
înainte de îngroparea femeii, cavalerii şi domniţele de Hunedoara au 
oferit un spectacol a cărui temă a fost ritualul de pregătire pentru 
înhumarea acesteia. Protagonista acestui ritual a fost una dintre 
domniţele de Hunedoara. „Trupul tinerei a fost spălat, a fost îmbrăcat 
într-o rochie adecvată şi împodobit cu flori. I-au fost puse în păr 
aceste inele de buclă ce erau confecţionate din argint, aur sau bronz, 
podoabe care erau de obicei purtate de femei”, a declarat Sorin Tincu, 
muzeograf la Castelul Corvinilor din Hunedoara. „Mormântul 
domniţei” este un unicat în ultimii 13 ani de cercetări arheologice, la 
Hunedoara. „Descoperirea mormântului tinerei de 20 de ani am făcut-
o în anul 2008, în cadrul unor săpături preventive care ne-au rezervat 
plăcuta surpriză de a descoperi, pe lângă rămăşiţele acestei tinere, şi 
pe cele ale altor indivizi. Pe baza inventarului arheologic cuprins şi 
din aceste inele de buclă am putut data mormântul în secolul al XII-
lea. Această necropolă, descoperită pe strada Toamnei din 
Hunedoara, deservea o aşezare civilă, care se situează pe terasa 
râului Cerna şi începe în grădina castelului şi se continuă pe sub 
străzile din vecinătatea acestuia. În urma analizei osemintelor s-au 
descoperit o serie de urme care ne fac să credem că femeia a avut 
parte de ceva violenţe la viaţa ei, dar sunt şi urme de violenţă post 
mortem. Au mai fost descoperiri similare, la Răcăştie. Însă din 2001 şi 
până acum este singura descoperire de acest gen pe care am făcut-o 

la Hunedoara”, a declarat Sorin Tincu, muzeograf la Castelul 
Corvinilor din Hunedoara. Mormântul a fost descoperit în anul 2008, 
la 60 de metri de Castel (pe strada Toamnei, la numărul 8 – 
Mormântul C9), şi reprezintă o parte a unei necropole care deservea 
aşezarea medievală timpurie de la Hunedoara (Fortificația din Dealul 
Sânpetru, de pe terasa stângă a Cernei). Alături de schelet, au fost 
descoperite şi podoabe de argint, precum şi un ac de păr. Inelele de 
buclă apar de cele mai multe ori în morminte de femei, iar numărul lor 
variază între 1 și până la 6 – 7 exemplare. „Domnișoara” noastră are 5 
inele, așa că putem spune că nu era o simplă domnișoară, ci avea un 
statut de „Domniță”. Aceste artefacte au fost folosite în majoritatea 
cazurilor de către femei ca podoabe de păr, dar nu este exclusă nici 
purtarea lor ca cercei. Majoritatea erau confecționate din bronz și 
argint, dar se cunosc și exemplare din aur. Era o bijuterie la modă, 
răspândită pe tot teritoriul Europei centrale și de sud-est, 
corespunzătoare tuturor categoriilor sociale, singura deosebire fiind 
materia primă din care erau realizate. În Transilvania datarea lor este 
cuprinsă între secolul al X-lea și sfârșitul seolului al XII-lea d.Hr., 
nefiind un atribut etnic. Potrivit specialiştilor, scheletul Domniței 
prezintă urme care sunt rezultatul unor lovituri postmortem, iar poziţia 
anatomică a acestuia conduce la concluzia că a avut loc o 
înmormântare secundară. „Faptul că falangele labelor picioarelor nu 
sunt dispuse în conexiune anatomică ne arată că acest schelet a fost 
manipulat, după care a fost reînmormântat şi, evident, nu a mai stat 
nimeni să reaşeze falangele în poziţie anatomică. În acelaşi timp, acul 
de voal descoperit în mormânt a fost găsit în apropierea genunchiului 
şi nu în locul în care ar fi trebuit să se afle de fapt”, a mai explicat dr. 
Sorin Tincu, muzeograf la Castelul Corvinilor, specialistul care a 
descoperit scheletul.Descoperirea nu este unicat în zonă. Un cimitir 
datând din aceeaşi perioadă a fost cercetat la Răcăştie, pe Dealul 
Comorilor, iar materialul arheologic descoperit se află astăzi la 
Muzeul Naţional de Istorie a Transilvaniei din Cluj-Napoca. Scheletul 
domniţei rămâne totuşi o descoperire importantă – spun specialiştii – 

pentru că s-a reuşit astfel reconstituirea întregului ansamblu medieval 
timpuriu de la Hunedoara: Cetatea, aşezarea civilă şi necropola.Inedita 
piesă (scheletul), care a fost expusă publicului pentru prima dată la 
Noaptea Muzeelor, poate fi vizitată acum permanent. Cercetătorii 
speră ca aceasta să reprezinte un prim pas în alcătuirea unei expoziţii 
de amploare care să cuprindă şi alte exemplare descoperite în cimitirul 
de la Răcăştie. 
Când am ajuns în acestă iarnă cu valențe de început de primăvară 
la Castelul Corvinilor, după câțiva ani de la ultima filmare la care am 
participat ca actor, am fost plăcut surprins de noile spații din castel 
amenajate și oferite publicului. Unul dintre ele a fost și „Mormântul 
Domniței”, care m-a impresionat. Deasemenea și primitoarele spații 
din subsolurile castelului care au fost deschise și adăpostesc noi 
artefacte descoperite în incinta castelului, dar și originalele 
sculpturilor ce au fost restaurate și au solicitat înlocuire. Personalul 
amabil mi-a spus că lucrările de restaurare vor continua și abia prin 
anul 2022 vom reuși să vedem castelul în întreaga sa splendoare. 
Pentru că iubesc istoria și îmi place să calc pe urmele legendelor, sigur 
voi reveni la Castelul de la Hunedoara...  
 
Surse: servuspress.ro; adevarul.ro, realitatea.net, wikipedia.org; 
zhd.ro, castelulcorvinilor.ro; stirileprotv.ro, aradeanca.com  

Castelul Corvinilor din Hunedoara 

Castelul Corvinilor din Hunedoara – Sala Cavalerilor 

Reconstituire a „Domniței cu 5 inele”  (sec. XII). Mormânt  expus la Castelul Corvinilor de la 
Hunedoara 

